b'\n_START_ARTICLE_\nPostapokalipti\xc4\x8dna fikcija\n_START_PARAGRAPH_\nPostapokalipti\xc4\x8dna fikcija je zvrst fikcije, predvsem znanstvene fantastike, pri kateri so zgodbe postavljene v svet, ki ga je bila prizadela katastrofa, zaradi katere je propadla civilizacija. Vzrok je lahko bodisi globalna naravna katastrofa, \xc4\x8dlove\xc5\xa1ka dejavnost (na primer jedrska vojna) ali napad nezemljanov. Gre za enega osrednjih motivov sodobne znanstvene fantastike, ki je tako star kot zvrst sama, saj nudi za mnoge privla\xc4\x8dno in vznemirljivo predstavo uni\xc4\x8denja na\xc5\xa1ega zbirokratiziranega, zapletenega sveta ter novega za\xc4\x8detka. Nekatere zgodbe so postavljene v \xc4\x8das neposredno po katastrofi, kjer so protagonisti prisiljeni v boj za pre\xc5\xbeivetje v ostrih pogojih, ali pa ve\xc4\x8d generacij po tem dogodku, ki je v novi, pogosto plemenski dru\xc5\xbebi pridobil \xc5\xbee mitolo\xc5\xa1ki pomen in so od civilizacije ostali samo \xc5\xa1e redki materialni ostanki. Zvrst brez ostre lo\xc4\x8dnice prehaja v ostale sorodne zvrsti, kot so fikcija uni\xc4\x8dene Zemlje (mnogo generacij po katastrofi z mnogo preprostej\xc5\xa1o dru\xc5\xbebo), pre\xc5\xbeivetveni trilerji ipd._NEWLINE_Za prvo delo zvrsti lahko \xc5\xa1tejemo \xc5\xbee roman The Last Man pisateljice Mary Shelley iz leta 1826, na pomenu pa je ta motiv pridobil po drugi svetovni vojni, ko je po uporabi jedrskega oro\xc5\xbeja nad Japonsko pri\xc5\xa1lo v splo\xc5\xa1no ljudsko zavest dejstvo, da je \xc4\x8dlove\xc5\xa1tvo sposobno popolnega samouni\xc4\x8denja. Takoj po vojni so bili zato priljubljeni motivi jedrske, kemi\xc4\x8dne ali biolo\xc5\xa1ke vojne, po izidu vplivne knjige Nema pomlad avtorice Rachel Carson v zgodnjih 1960. pa tudi okoljske katastrofe zaradi onesna\xc5\xbeevanja ali prenaseljenosti.'